
1. CONSIDERAŢII GENERALE

Republica Georgia, având capitala la Tbilisi şi o suprafaţă de 69 700 km2, este o fostă republică sovietică, care se învecinează la nord şi la est du Federaţia Rusă, la sud-est cu Azerbaidjan, la sud cu Armenia, la sud-vest cu Turcia şi la vest cu Marea Neagră. 

Din punct de vedere al structurii etnice, majoritatea populaţiei o constituie georgienii (aproximativ 70% din populaţie), urmaţi de armeni (8%), ruşi (6%) şi azeri (circa 6%). Dintre minorităţile cu pondere mai redusă, pot fi menţionate: ucrainienii, abhazii, evreii, cei originari din Osetia sau din Belarus.

Limba oficială a ţării este georgiana – dar limba rusă este des folosită –, iar majoritatea cetăţenilor sunt creştini de rit ortodox georgian şi armean, musulmanii, catolicii, baptiştii şi cei de confesiune mozaică reprezentând minorităţi religioase.

În februarie 1988 a izbucnit disputa între Armenia şi Azerbaidjan cu privire la enclava Nagorno-Karabah, conducând la mişcări de amploare în ambele republici. Demonstraţiile de la Tbilisi, din aprilie 1988, au fost dur reprimate. S-au intensificat şi confruntările etnice din Kirghistan. În ianuarie 1991, au fost desfăşurate trupe în Ucraina, Georgia şi Armenia. În aprilie acelaşi an, Georgia şi-a declarat independenţa – după ce, cu excepţia unei scurte perioade, fusese protectorat rusesc încă din anul 1783.

În ianuarie 1992, în urma unor lupte sângeroase, preşedintele Zviad Gamsakhurdia – ales în mod democratic – a fost înlăturat de la putere. În martie, Eduard Şevarnadze (fost ministru de externe în guvernul sovietic între anii 1985-1991) a fost numit preşedintele Consiliului de Stat, în octombrie a fost ales preşedinte al noului Parlament al Georgiei, iar din noiembrie 1992 a ocupat şi funcţia de prim-ministru. 

Conflictele interne au zguduit Georgia în regiunile Osetia de Sud, Mingrelia şi Abhazia. Populaţia majoritar musulmană din Osetia de Sud dorea unirea cu Osetia de Nord – care este parte a Federaţiei Ruse. În iunie 1992, liderii ruşi şi cei georgieni au convenit să încheie un acord prin care se asigura o forţă de menţinere a păcii – prin instituirea unei zone-tampon – în Osetia de Sud. În decembrie 1992, preşedintele Şevarnadze a impus legea marţială, ca urmare a deteriorării situaţiei în Abhazia de Nord – care îşi anunţase intenţia de a se proclama independentă faţă de Georgia.

Războiul separatist din Abhazia a dominat scena politică internă a anului 1993. În mai 1993, E. Şevarnadze şi B. Elţin au încheiat un acord de încetare a focului, acord la care a aderat ulterior şi partea abhază. 

În iulie 1993, partea abhază a declanşat o nouă ofensivă, simultan cu presiunile diplomatice din partea Rusiei la adresa Georgiei, pentru a se ajunge la o înţelegere în privinţa situaţiei din regiune.

La sfârşitul lunii iulie 1993, Georgia a acceptat un nou acord de încetare a focului şi retragerea artileriei grele din zona Sukhumi. Guvernul a fost demis după ce adoptarea proiectului de buget a fost de trei ori respinsă în Parlament. În septembrie 1993, E. Şevarnadze a impus starea de urgenţă – pe care ulterior a ridicat-o, cu condiţia ca Parlamentul să ia o pauză timp de trei luni.

După lupte cu trupele guvernamentale (septembrie 1993), forţele abhaze au preluat controlul în zona Sukhumi. În noiembrie 1993, liderul azer Ardzinba a solicitat prezenţa observatorilor Naţiunilor Unite în zonă, pentru a înlătura orice încercare a trupelor georgiene de a recăpăta controlul în regiune.

În decembrie 1993, a fost semnat un acord de pace între cele două părţi – cu contribuţia ONU – , acord prin care se garanta autonomia Abhaziei, prevăzându-se desfăşurarea în zonă a forţelor de pace ale ONU, precum şi a unei forţe de menţinere a păcii din partea CSI. Ca urmare a acestui conflict, peste 250 000 de locuitori de origine georgiană au trebuit să părăsească Abhazia.

Aranjamentele de natură politică se desfăşoară respectând „procesul de pace de la Geneva”, sub conducerea Naţiunilor Unite, care au pregătit propuneri privind împărţirea competenţelor între Abhazia şi autorităţile centrale georgiene. Partea abhază însă nu pare să abandoneze poziţia conform căreia reunificarea este posibilă numai dacă Georgia şi Abhazia sunt tratate ca entităţi cu drepturi egale. Abhazia insistă asupra problemei independenţei, dar comunitatea internaţională nu recunoaşte un asemenea demers.

Tot în decembrie 1993, Georgia a fost primită în Comunitatea Statelor Independente.

În anul 1995, E. Şevarnadze a reuşit să determine adoptarea unei noi Constituţii, înlocuind-o pe cea sovietică. La alegerile prezidenţiale din acelaşi an, el a fost ales preşedinte, Georgia având un regim semiprezidenţial. La solicitarea FMI, noul preşedinte s-a concentrat mai întâi pe problemele economice, încercând să redreseze declinul economic al ţării. Reformele economice au condus la privatizare, dar corupţia ameninţă integrarea într-un sistem democratic. Corupţia sporeşte gradul de instabilitate, iar economia subterană are rădăcini adânci.

Conjunctura extrem de tensionată din ultimul deceniu al secolului trecut a dus la o situaţie economică, politică şi socială extrem de dificilă, permiţând rebelilor şi conducătorilor militari vinovaţi de crime de război să controleze temporar o parte din teritoriul ţării. Eduard Şevarnadze a reuşit să readucă o anumită stabilitate economică şi „să construiască statul georgian”. În acest scop, el a folosit triada: interese occidentale, interese ex-sovietice şi sistemul propriu de relaţii în spaţiul ex-sovietic. 

Analiştii apreciază totuşi că E. Şevarnadze, deşi a întărit statul, nu a reuşit să creeze un partid care să depăşească problema succesiunii la conducere. Vulnerabilitatea sa este sporită de tensiunile rămase după războaiele civile.

În afară de Abhazia şi Osetia de Sud, zone cu potenţial ridicat de conflict sunt Adjaria, Mingrelia şi regiunea din jurul oraşului Akhalkalaki, cu populaţie predominant armeană.

Dezvoltarea ca teritoriu de exploatare a petrolului şi a gazelor naturale a făcut ca frământările interne ale zonei să devină subiect de interes pe plan mondial. Capitala Azerbaidjanului, oraşul Baku, este conectată la două porturi georgiene la Marea Neagră – Supsa şi Batumi – prin două trasee de export pentru petrol. Georgia este ţara de tranzit pentru traseul Baku-Ceyhan (port turcesc la Marea Mediterană) –, o importantă cale de export a petrolului caspic. 

Potrivit analiştilor, pe termen lung, interesul SUA este reprezentat de coridorul transcaucazian, dinspre Europa, prin Caucaz, spre Asia Centrală şi China, iar Georgia ocupă un rol strategic pe acest traseu.

Posibila blocare a traseelor comerciale, datorită tocmai instabilităţii marcate a zonei, poate cauza lovituri serioase intereselor economice occidentale din regiune.

Unii oficiali de la Moscova percep opţiunea pentru traseul prin Turcia – şi nu prin portul Novorossiisk din Rusia – ca o ameninţare la adresa intereselor Federaţiei Ruse. 

E. Şevarnadze a orientat politica externă a Georgiei spre Vest, în special spre SUA. Analiştii observă precauţiile Georgiei în relaţiile cu Moscova, dar şi o treptată depărtare de aceasta. În anul 1997, Georgia a înfiinţat, alături de Ucraina, Azerbaidjan şi Moldova, o nouă structură, numită GUAM, concepută iniţial sub forma unei colaborări economice, dar care a dobândit treptat şi valenţe de integrare strategică în zona din afara spaţiului controlat de Moscova. În primăvara anului 1999, prin alăturarea Uzbekistanului, denumirea structurii a devenit GUUAM.

Politologul american Zbygniew Brzezinsky aprecia că GUAM „la timpul cuvenit va deveni un sistem de securitate".

Georgia, Uzbekistan şi Azerbaidjan au părăsit Tratatul de securitate şi apărare comună din cadrul C.S.I. – acordul de la Taşkent din 1992 –, Ucraina şi Moldova neluând de la început parte la acest tratat.

Axa Ucraina-Georgia reprezintă coloana vertebrală a GUUAM, prin politicile preşedinţilor lor. 

În ultimul deceniu, Georgia a făcut mari eforturi pentru dezvoltarea economiei, întărirea democraţiei şi pentru a deveni mai stabilă. Au apărut totuşi tensiuni între zona de vest a Georgiei şi cea estică, în care intelectualii vedeau în fostul preşedinte, Zviad Gamsakhurdia, o reală ameninţare la adresa orientării pro-occidentale, motiv pentru care îl susţineau pe E. Şevarnadze.

Rusia este prezentă în cele două zone de conflict, Abhazia şi Osetia de Sud, prin intermediul forţelor de menţinere a păcii. Locuitorilor din Abhazia – regiune a Georgiei – le-a fost acordată, încă din anul 1992, cetăţenia rusă, fapt care complică şi mai mult tabloul politic. 

Din anul 1993, Abhazia a devenit – de facto – autonomă. Populaţia sa este de aproximativ 80 000 de locuitori, în timp ce Osetia de Sud are circa 40 000 de locuitori. Conflictele armate au determinat însă un număr foarte mare de refugiaţi.

Unii analişti compară situaţia din Abhazia şi Osetia de Sud cu cea din Cipru sau Nagorno-Karabah.

Adjaria, regiune locuită de musulmani în sud-vestul Georgiei, reprezintă o altă zonă în care puterea centrală de la Tbilisi este foarte slabă, liderul local, Aslan Abashidze, fiind protejat de Rusia – care are o bază militară în regiune. În aceeaşi arie geografică acţionează o puternică poliţie secretă. Astfel, într-o ţară pro-occidentală, membră a Consiliului Europei, cu aspiraţii către un mai bun „dosar” privind respectarea drepturilor omului, există o zonă aflată sub influenţa poliţiei secrete.

O altă zonă de turbulenţe se află în sud, unde populaţia majoritar armeană – care, spre deosebire de armenii din Tbilisi, nu vorbeşte georgiana – solicită o mai mare autonomie, considerând că ar trebui să aparţină Armeniei.

Regiunea învecinată, Marneuli, cu o populaţie azeră musulmană care nu a fost integrată, constituie un alt focar de instabilitate. 

Mai trebuie avut în vedere şi defileul Pankisi, situat la graniţa cu Cecenia, regiune locuită de o populaţie numită „kisi”. În timpul conflictelor din Cecenia, mulţi luptători ceceni au găsit refugiu în acest defileu, zona devenind – în ultimii ani – un focar exploziv. Rusia acuză Georgia de a nu fi „curăţat” zona de rebelii ceceni ascunşi acolo. După evenimentele din 11 septembrie 2001 din S.U.A., problema cecenă a fost reconsiderată ca potenţială sursă de terorism, lansându-se o campanie susţinută de combatere a acestui fenomen. În defileu s-a întreprins – cu ajutor american – o operaţiune militară în urma căreia se speră că mulţi separatişti ceceni au părăsit zona.

Situaţia a tensionat şi mai mult relaţiile dintre Rusia şi Georgia, permiţând o mai mare implicare a S.U.A. în regiune.

Analiştii apreciază că Georgia este o ţară în care statul are o influenţă redusă. Sunt zone în care traficanţii de arme şi droguri şi teroriştii acţionează după bunul plac.

SUA consideră Georgia ca o importată zonă strategică, apărându-şi interesele economice de aici – legate preponderent de exploatarea petrolului şi a gazelor naturale.

Observatorii scenei politice georgiene subliniază deosebitul potenţial uman pe care îl are Georgia, necesitatea investiţiilor în educaţie, în crearea de noi locuri de muncă şi în infrastructură. Nivelul investiţiilor străine în Georgia este sub nivelul din Asia Centrală. Georgia trebuie să reducă decalajul dintre bogaţi şi săraci, să încurajeze crearea clasei de mijloc.

Georgia a fost primită în Consiliul Europei în aprilie 1999, fiind prima ţară din Caucazul de Sud admisă în acest for european. Apartenenţa la Consiliu presupune angajamente ferme pentru instaurarea democraţiei, respectarea drepturilor omului şi supremaţia legii, impunând reţinerea de la utilizarea forţei în relaţiile cu alte state. 

Prin recomandările cuprinse în documentele sale de lucru, Consiliul Europei încearcă să ajute în găsirea unei soluţii politice a conflictelor din Caucaz şi la reinstaurarea climatului de încredere în regiune. Consiliul Europei se angajează să-şi intensifice implicarea în zonă, conlucrând activ cu ţările implicate, pentru a da un nou impuls proceselor de pace şi stabilizare. 

În 24 septembrie 2002, Comisia pentru probleme politice a Adunării Parlamentare a Consiliului Europei a prezentat Raportul 9564 „Situaţia din Georgia şi consecinţele pentru stabilitatea regiunii caucaziene”, în care evidenţiază faptul că şi conflictele aparent încheiate, în care luptele directe au încetat, continuă să reprezinte un pericol prin potenţialul lor de reactivare.

Adunarea Parlamentară a Consiliului Europei sprijină activitatea reprezentantului special al Secretarului General al Consiliului Europei la Tbilisi, în vederea facilitării asistenţei acordate autorităţilor georgiene şi cooperării cu alte organisme internaţionale. 

Procesul de pace a fost serios subminat de evenimentele din Valea Kodori, care au reprezentat o ameninţare ce ar fi putut duce la reizbucnirea conflictului armat. S-a afirmat că autorităţile georgiene ar fi înlesnit desfăşurarea de forţe antiabhaze în această zonă, permiţând astfel accesul direct spre capitala Sukhumi, în timp ce autorităţile separatiste din Abhazia au considerat acest fapt ca o încălcare a acordului de încetare a focului, semnat în mai 1994.

În aprilie 2002, autorităţile georgiene au declarat că luptătorii au părăsit valea. Desfăşurarea ulterioară a forţelor CSI de menţinere a păcii – cu misiunea de a verifica dacă retragerea a avut loc – a condus la deteriorarea relaţiilor între Rusia şi Georgia. Situaţia din Valea Kodori rămâne în continuarea extrem de tensionată, conform declaraţiilor forţelor ONU de menţinere a păcii. 

Tensiunile se menţin şi în legătură cu prezenţa în zonă a forţelor CSI, partea georgiană propunând o modificare a mandatului lor, fapt refuzat de partea abhază. Parlamentul georgian a solicitat retragerea imediată a acestor forţe.

A. Abashidze a declarat (în iunie 2002) că o înţelegere între Georgia şi Abhazia nu se poate realiza fără implicarea Rusiei. Analiştii politici apreciază că perspectivele unei asemenea înţelegeri se îndepărtează.

Luptele dintre separatiştii din Osetia de Sud şi autorităţile centrale s-au încheiat în anul 1992, prin semnarea unui acord de încetare a focului. A fost creată o forţă comună de pace, compusă din unităţi georgiene, ruse şi din Osetia. Mai mult, a fost constituită o comisie comună de control, alcătuită din reprezentanţi georgieni, ruşi, din Osetia de Nord şi din Osetia de Sud, care îşi desfăşoară activitatea alături de reprezentanţi ai Înaltului Comisariat al Naţiunilor Unite pentru Refugiaţi (UNHCR), ai Comisiei Europene şi ai OSCE. Comisia se ocupă de probleme militare şi de securitate, de chestiuni privind refacerea economică, refugiaţii şi persoanele strămutate.

De la sfârşitul primei perioade de stabilizare (1996), s-a constatat o reducere a tensiunilor. A sporit securitatea şi, în principiu, a fost garantată libera circulaţie a persoanelor între Georgia şi Osetia de Sud. 

Dar, în ciuda acestor evoluţii pozitive, nu s-a ajuns încă la o soluţie politică. Principalele motive ale nerezolvării crizei par a fi, pe de o parte, dorinţa conducătorilor din Osetia de Sud de a păstra independenţa de facto a regiunii, precum şi menţinerea relaţiilor preferenţiale cu Rusia, căci în vreme ce georgienii au nevoie de vize pentru a călători în Federaţia Rusă, cetăţenii din Osetia de Sud sunt exceptaţi de la o asemenea procedură. În ciuda solicitărilor separatiştilor, comunitatea internaţională nu a recunoscut independenţa Osetiei de Sud. Această regiune a devenit o importantă piaţă şi punct de tranzit dinspre Caucazul de Sud spre Rusia. Se afirmă că parte a traficului este controlat de structuri ale economiei subterane, o parte a banilor fiind folosită pentru finanţarea forţelor politice care sprijină acest trafic.

Analiştii consideră însă că pericolul reizbucnirii unui conflict armat în Osetia de Sud este mult mai redus decât în Abhazia. Se pare că liderii separatişti doresc menţinerea actualului status quo şi datorită procesului lent de rezolvare, de către autorităţile georgiene, a unor probleme importante.

La începuturile actualului stadiu al conflictului din Cecenia (în anul 1999), autorităţile din Federaţia Rusă au acuzat autorităţile de la Tbilisi că adăpostesc luptători ceceni, solicitând permisiunea ca trupele ruseşti să opereze pe teritoriul Georgiei, împotriva teroriştilor ceceni. Georgia a respins aceste acuzaţii şi a solicitat ca OSCE să supravegheze mişcările la frontiera dintre Georgia şi Cecenia.

În decembrie 1999, Consiliul Permanent al OSCE a extins mandatul misiunii Organizaţiei în Georgia, pentru a răspunde astfel solicitărilor. În decembrie 2001, mandatul misiunii OSCE a fost din nou extins, incluzând şi monitorizarea zonei din Inguşetia, aflată la graniţa dintre Georgia şi Federaţia Rusă.

OSCE ţine evidenţa incidentelor de frontieră, acestea fiind însă reduse ca număr şi importanţă. Totuşi, regiunea Pankisi reprezintă în continuare o ameninţare concretă atât pentru Georgia, cât şi pentru Federaţia Rusă. În primăvara anului 2002, guvernul S.U.A. a declarat că terorişti Al-Qaeda se ascund în defileul Pankisi.

Peisajul politic georgian s-a modificat semnificativ în ultimii ani. Uniunea Cetăţenilor din Georgia, care l-a sprijinit pe E. Şevarnadze, având o majoritate confortabilă de 2/3 în Parlament, s-a dizolvat în mai multe grupări. Ulterior, nu au existat majorităţi guvernamentale, formând-se coaliţii ad-hoc.

În ceea ce priveşte politica externă, majoritatea membrilor Parlamentului au sprijinit poziţiile preşedintelui.

O delegaţie a Congresului autorităţilor locale şi regionale din Europa (din cadrul Consiliului Europei) a constatat, la alegerile locale din iunie 2002, că speranţa într-un „proces electoral echitabil” a fost umbrită de „o pregătire inadecvată a unor decizii îndoielnice ale autorităţilor”.

Rusia este un actor-cheie în teatrul conflictelor din Georgia. Autorităţile georgiene pretind adeseori că Rusia se foloseşte de conflictele din Abhazia, Osetia de Sud şi Cecenia drept căi de menţinere a influenţelor sale în regiunea caucaziană.

Chestiunea bazelor militare ruseşti în Georgia este o altă problemă spinoasă. Autorităţile de la Tbilisi au solicitat Rusiei desfiinţarea acestora, dar până în prezent nu a fost fixat nici un termen. 

Acordarea de către autorităţile moscovite a cetăţeniei ruse unor locuitori ai Georgiei complică suplimentar situaţia.

Consiliul Europei apreciază că un rol important în soluţionarea complexei situaţii revine parlamentelor din Rusia şi din Georgia – prin intensificarea dialogului, inclusiv în cadrul Adunării Parlamentare a Consiliului Europei.

 

 

2. SCENA POLITICĂ GEORGIANĂ

Sfârşitul anilor ’80 şi prima jumătate a anilor ’90 din secolul trecut au reprezentat o perioadă importantă în viaţa politică din Georgia. În acest interval, aproape toate formaţiunile politice au înţeles necesitatea reformelor – inclusiv constituţionale. Se poate considera că reforma constituţională a început în anii ’90, când s-a trecut la revizuirea unor importante prevederi ale Constituţiei din 1978. Dar nu a avut loc nici modificarea regimului politic, nici a mecanismelor statului socialist.

La începutul anului 1992, s-a hotărât revenirea la Constituţia din 1921. Căile pe care s-a făcut revenirea şi faptul că aceasta nu a fost urmată de reforme legislative adecvate, sau de altă natură, nu au permis evidenţierea beneficiilor vechii Constituţii. Ca urmare, aceasta nu a mai fost funcţională, populaţia respectând legislaţia defunctei U.R.S.S.

În instaurarea ordinii constituţionale, un rol important l-a jucat adoptarea legii privind „Autoritatea de Stat” (numită şi „Mica Constituţie”), care a definit organizarea legislativului şi a executivului, a consfinţit principiul separaţiei puterilor în stat, a întărit suveranitatea. În această lege însă, nu au fost abordate aspecte importante, cum ar fi drepturile omului, autoritatea instanţelor judecătoreşti, autoguvernarea, aspecte teritoriale etc.

În perioada februarie-martie 1993, Parlamentul Georgiei a înfiinţat Comisia Constituţională de Stat – sub conducerea lui E. Şevarnadze –, însărcinată cu redactarea unei noi Constituţii.

În iulie 1995, Comisia a adoptat proiectul de Constituţie şi l-a înaintat Parlamentului, iar în august 1995 noua Constituţie a fost adoptată.

Puterea legislativă este exercitată de preşedinte – care este totodată şi şeful guvernului – şi de Consiliul Suprem (Parlamentul).

În Parlamentul unicameral, un număr de 235 deputaţi sunt aleşi pentru un mandat de 4 ani. Ultimele alegeri parlamentare au avut loc pe 31 octombrie 1999. Modul de scrutin este mixt, 150 de mandate sunt atribuite pe baza sistemului proporţional, pe listă de partid, iar 85 de mandate sunt atribute pe baza sistemului majoritar uninominal. Pragul electoral este de 7%.

În Hotărârea 1257(2001), Adunarea Parlamentară a Consiliului Europei invita Georgia să supună expertizei Comisiei Europene pentru democraţie prin drept (Comisia de la Veneţia) recent adoptatul Cod electoral.

La 15 ianuarie 2002, autorităţile georgiene au prezentat Comisiei de la Veneţia Codul electoral unificat – adoptat în august 2001 –, acesta fiind avizat de Comisie în sesiunea plenară din martie 2002.

De la intrarea în vigoare a actualei Constituţii, în Georgia au avut loc mai multe alegeri legislative şi prezidenţiale, derulate într-un context politic instabil.

Noile instituţii democratice nu sunt încă bine consolidate, datorită persistenţei conflictelor etnice şi teritoriale, crizei economice şi slăbiciunii structurale a partidelor de opoziţie, fapt remarcat şi de observatorii internaţionali. Pentru perfecţionarea mecanismelor democratice, OSCE şi Consiliul Europei au propus amendarea anumitor texte legislative.

În toamna anului 2001, s-a produs o criză politică majoră, care a dus la demisia preşedintelui Parlamentului şi ulterior la cea a întregului guvern. Aproape simultan, Uniunea Cetăţenilor din Georgia (CUG), principalul partid parlamentar de după 1995, s-a dezmembrat.

Analiştii observă că atât instituţiile guvernamentale, cât şi sistemul de partide traversează, în prezent, o nouă perioadă de incertitudine.

Codul electoral trebuie evaluat într-un dublu context: pe de o parte, sugestiile de reformă formulate de organismele internaţionale şi pe de altă parte schimbările în sistemul politic. Problema „decupajului” circumscripţiilor electorale suscită deja comentarii.

2.1. Configuraţia politică din Georgia după alegerile parlamentare din anul 1999

Viaţa politică din Georgia este dominată de blocuri parlamentare. Aceste blocuri sunt alcătuite din partide politice şi din politicieni care nu sunt membri ai nici unui partid. Constituţia georgiană a fost modificată pentru a permite acestor blocuri să acţioneze ca forţe politice legale. Un număr de 45 de partide şi alianţe electorale au participat la alegerile parlamentare, din 1999. În Parlament au intrat nouă blocuri parlamentare: Blocul Uniunii Cetăţenilor din Georgia, Blocul Regiunilor Georgiei (al Majoritarienilor), Blocul Antreprenorilor, Blocul Abhaz, Blocul „Secolul XXI” , Blocul Georgiei unificate, Blocul Renaşterii Georgiei, Blocul Tradiţionaliştilor şi Blocul Socialiştilor. Ultimele cinci blocuri erau alcătuite în principal din membri ai Uniunii tuturor georgienilor pentru renaştere. Majoritarienii şi parlamentarii Blocului Abhaz erau fie independenţi, fie sprijineau Blocul Uniunii Cetăţenilor din Georgia. În urma alegerilor din anul 1999, Guvernul a fost format de Uniunea Cetăţenilor din Georgia.

2.1.1. Partide cu reprezentare parlamentară

Uniunea Cetăţenilor din Georgia (CUG) – a fost fondată în anul 1993, sub conducerea lui Zurab Zhvania. E. Şevarnadze a fost implicat activ în această organizaţie politică, devenind ulterior conducătorul ei. Conform aprecierilor analiştilor politici, în rândul majorităţii politicienilor CUG nu s-a putut evidenţia nici o orientare ideologică clară. Cea mai mare parte a parlamentarilor partidului se considerau social-democraţi, dar CUG nu a manifestat afinităţi pentru valorile social-democraţiei. CUG putea fi descrisă cel mai bine ca un partid bazat pe „nomenclatură”, care încerca să apere interesele marilor oameni de afaceri. Partidul avea calitate de observator în cadrul Internaţionalei Socialiste. 

Conducător: Eduard Şevarnadze

Uniunea tuturor georgienilor pentru renaştere - Blocul Renaşterii Georgiei - (SSAK) – o alianţă electorală formată în anul 1999 în oraşul Batumi, capitala Adjariei, pe baze regionale. Avea în componenţa sa Partidul Renaşterii Abashidze, Uniunea Tradiţionaliştilor Georgieni, Partidul Socialist din Georgia, fostul lider al Partidului Comunist din Georgia, J. Patiashvili şi un grup de susţinători ai fostului preşedinte 
Z. Gamsakhurdia (grup numit „Secolul XXI”). Această formaţiune politică a fost înfiinţată având ca obiectiv contracararea Blocului CUG şi a promis eliminarea corupţiei şi refacerea serviciilor publice.

Conducători: A. Abashidze, V. Rcheulishvili, A. Asatianai, D. Borchorishvili, J. Patiashvili

Blocul Abhaz – reprezenta etnicii georgieni care au fost forţaţi să plece din Abhazia în perioada războiului din 1992-1993. Majoritatea membrilor acestui bloc nu erau afiliaţi la nici un partid politic. În mai 2000, Blocul Abhaz a decis să-şi retragă sprijinul acordat CUG, ca formă de protest contra guvernului georgian, datorită modului în care acesta a abordat conflictul abhaz.

Preşedinte: G. Lominadze

Blocul „Industria va salva Georgia" (IWSG) – a fost fondat de binecunoscutul om de afaceri G. Topadze, care considera că legislaţia privind impozitarea influenţa negativ afacerile şi, în consecinţă, determina dependenţa Georgiei de ajutorul extern. În opinia sa, guvernul ar fi trebuit să folosească proceduri fiscale restrictive şi să sprijine importurile, până la realizarea unei stabilităţi economice. În vederea alegerilor din 1999, blocul s-a aliat cu alte două formaţiuni politice: una ultranaţionalistă şi o alta intitulată „Mişcarea pentru statalitatea Georgiei”. Cooperarea cu formaţiunea ultranaţionalistă a determinat critici în cadrul blocului. În Parlament, Blocul era cunoscut sub numele de „Antreprenorii".

Conducător: G. Topadze

Blocul Tradiţionaliştilor Georgieni (KTK) – parte a Uniunii tuturor georgienilor pentru renaştere. Tradiţionaliştii vizau reinstaurarea monarhiei. 

Conducător: A. Asatiani

Blocul Renaşterii – lua parte la întrunirile Uniunii tuturor georgienilor pentru renaştere. A fost fondat în 1995, pe structura Uniunii renaşterii democratice a Georgiei (SDAK), aceasta din urmă fiind înfiinţată în 1992. Blocul Renaşterii a militat pentru mai buna definire a relaţiilor între organismele statului şi întărirea supremaţiei legii. Totodată, a sprijinit integritatea teritorială a Georgiei şi refacerea forţelor armate. Din punct de vedere economic, Blocul a considerat importantă înfăptuirea reformei agrare. 

Preşedinte: A. Abashidze

Partidul Laburist – a fost fondat în 1995. În mod neaşteptat, partidul a obţinut 9% din voturi la alegerile locale din 1998, beneficiind de sprijinul Partidului Comunist. Laburiştii vizau întărirea protecţiei sociale, puneau accentul pe drepturile şi politicile sociale şi doreau crearea şi consolidarea unei clase de mijloc. Partidul avea ca obiectiv admiterea Georgiei în organizaţiile internaţionale, dar fără ca politica externă să afecteze sistemul naţional de apărare.

Preşedinte: S. Natelashvili

2.1.2. Partide fără reprezentare parlamentară

Alianţa Democratică Naţională (EDA) – denumită şi „A Treia Cale” – era alcătuită din Partidul Democratic Naţional, Partidul Republican şi Partidul Naţional al Antreprenorilor. Orientarea sa politică era de centru-dreapta. Forţa dominantă era reprezentată de Partidul Democratic Naţional (naţionalist), care a jucat un rol important în evenimentele din 1990-1991. Acesta se opunea oricărei apropieri de Federaţia Rusă, având influenţă foarte mare în politica internă şi externă a guvernului.

Preşedinţi: Irina Sarishvili-Chanturia, Iviliane Khaindrava şi Beso Jugelia

Partidul Poporului-Didgori (PP-D) – reprezenta o facţiune desprinsă în 1996 din Partidul Democratic Naţional, ideologia sa fiind similară cu a acestuia. Ca şi partidul-mamă, PP-D critica guvernul pentru continuarea apartenenţei la CSI şi pentru faptul că îngăduia prezenţa trupelor şi a bazelor ruseşti pe teritoriul Georgiei.

Preşedinte: M. Giorgadze

Partidul Independenţei Naţionale a Georgiei – fondat de 
I. Tsereteli – a jucat un rol important în timpul luptelor pentru independenţă (1991), pierzându-şi însă treptat influenţa în anii următori.

La alegerile din 1999, majoritatea mandatelor au fost obţinute de Uniunea Cetăţenilor din Georgia (130 de mandate), urmată de Uniunea tuturor georgienilor pentru renaştere – SSAK, (64 de mandate) şi de blocul „Industria va slava Georgia", urmate de alte partide.

2.2. Tabloul politic în preajma alegerilor din 2 noiembrie 2003

La alegerile locale din iunie 2002, cel mai bine plasate au fost formaţiunile politice: Mişcarea Naţională, Democraţii Uniţi, Laburiştii şi Partidul Noua Dreaptă.

Deşi campania electorală din Georgia a fost marcată de unele confruntări, se poate considera totuşi că ea a fost relativ lipsită de violenţe.

Majoritatea analiştilor politici au considerat că nu se vor înregistra nereguli semnificative în cursul alegerilor din noiembrie 2003, întrucât acest fapt ar periclita aderarea Georgiei la NATO.

E. Şevarnadze a făcut un apel pentru desfăşurarea de „alegeri exemplare” şi a solicitat organizaţiilor internaţionale să trimită cât mai mulţi observatori cu putinţă.

Alegerile locale desfăşurate anul trecut au fost, în general, corecte, permiţând să se spere într-o desfăşurare similară şi a alegerilor parlamentare din noiembrie 2003. La alegerile locale, opoziţia a obţinut majoritatea mandatelor în consiliile locale.

Uniunea Cetăţenilor din Georgia – Pentru o Nouă Georgie (CUG)

Uniunea Cetăţenilor din Georgia, fondată în anul 1995, a rămas principalul sprijin în Parlament pentru E. Şevarnadze şi după ce acesta a părăsit conducerea partidului (în septembrie 2001). După această dată, în CUG au apărut frământări interne şi scindări. O facţiune a partidului a rămas loială preşedintelui Şevarnadze. Dizidenţii, conduşi de preşedintele Parlamentului de la acea dată, Z. Zhvania, s-au îndepărtat de E. Şevarnadze din cauza unor divergenţe cu privire la strategia partidului. În iunie 2002, aceştia au părăsit partidul, după încercarea nereuşită de a prelua controlul CUG.

În urma înfrângerii din alegerile locale, CUG a intrat într-o nouă etapă. În aprilie 2003, sprijinitorii lui E. Şevarnadze au înfiinţat formaţiunea Pentru Noua Georgie, care reuneşte şi membri ai Partidului Socialist, ai Uniunii Democratice Naţionale şi ai Partidului Creştin-Democrat.

Încercările de reorganizare a blocului pro-guvernamental nu sunt de natură a aduce însă, după cum apreciază analiştii, o creştere însemnată de popularitate. Formaţiunea cuprinde şi unele persoane controversate. Se constată o deplasare spre tendinţe radical-naţionaliste, care ar putea fi dăunătoare.

Alianţa Burjanadze – Democraţi

Z. Zhvania a demisionat din funcţia de preşedinte al Parlamentului, în octombrie 2001. După părăsirea CUG (în 2002), Z. Zhvania, împreună cu alţi dizidenţi, au înfiinţat formaţiunea Democraţii Uniţi. În iunie 2002,
formaţiunea a reuşit, împreună cu Partidul Conservator Creştin, să depăşească pragul electoral la alegerile locale. De la acea dată, Z. Zhvania a încercat să se alieze cu Mişcarea Naţională-Frontul Democratic, alianţă care însă nu s-a materializat.

În august 2003, Z. Zhvania s-a aliat cu preşedinta Parlamentului, 
N. Burjanadze, care a devenit Liderul Alianţei Burjanadze-Democraţi.

Sondajele de opinie sugerează că N. Burjanadze este un politician proeminent al Georgiei, capabil să conducă forţele antiguvernamentale în alegeri şi că această alianţă se bucură de un important sprijin popular.

Mişcarea Naţională – Frontul Democratic/Mişcarea Naţională Unită

A fost fondată de un fost membru al partidului de guvernământ, 
ex-ministru de justiţie, Mihail Saakaşvili. Această formaţiune reuneşte elemente liberale şi mici grupuri radicale.

La ultimele alegeri locale, Mişcarea Naţională a obţinut 24% din voturi, sub sloganul „Georgia fără E. Şevarnadze”. Pentru alegerile parlamentare din anul 2003, această formaţiune a contat şi pe sprijinul unor grupări studenţeşti.

Partidul Laburist

Acest partid a promovat o ideologie populistă de stânga, adresându-se celor nevoiaşi sau în vârstă. La alegerile locale a obţinut 25,5% din voturi, dar nu se bucură totuşi de sprijin regional.

Partidul Noua Dreaptă

A fost fondat cu trei ani în urmă de foşti parlamentari CUG. În iunie 2002, Partidul a câştigat un sfert din locurile în Consiliul Municipal din Tbilisi, bucurându-se de un solid sprijin financiar. Pe axa stânga-dreapta, acest partid se află la centru-dreapta.

Uniunea pentru Renaşterea Democratică

Împreună cu aliatul său, Blocul „Secolul XXI”, Uniunea îl sprijină pe preşedintele republicii autonome Adjaria. Analiştii politici consideră că acest partid va juca un rol important în viaţa politică a Georgiei.

Blocul „Industria va salva Georgia"

Formaţiunea a apărut după alegerile parlamentare din 1999 şi membrii săi au atacat în permanenţă politica financiară a guvernului. Popularitatea sa a scăzut simţitor după anul 2002.

Rezultatele sondajului de opinie efectuat în octombrie 2003 indică faptul că principalele partide de opoziţie aveau un relativ avans faţă de coaliţia pro-guvernamentală.

Sprijinul popular pentru E. Şevarnadze a scăzut continuu în ultimi ani. Numărul mare de grupări de opoziţie, precum şi absenţa diferenţelor nete între programele acestora prezintă însă pericolul dispersării voturilor pe care opoziţia le-ar putea obţine. 

2.3. Puncte de vedere cu privire la alegerile din Caucazul de Sud

Alegerile parlamentare din 2 noiembrie 2003 au marcat încheierea unei perioade electorale în Caucazul de Sud – care a inclus şi alegerile din Azerbaidjan şi Armenia.

Analiştii de la Caucasus Election Watch apreciază că zona caucaziană se caracterizează prin state mici, cu putere de afirmare redusă, care se luptă pentru menţinerea identităţii lor în faţa presiunii exercitate de vecini puternici. Conform opiniei acestor analişti, procesul de tranziţie care se desfăşoară în zonă a evidenţiat anumite tendinţe.

O primă observaţie se referă la o modificare în politica SUA, mult timp ghidată de preocupările de ordin energetic. În prezent, SUA se concentrează pe obţinerea securităţii şi stabilităţii în regiune, în cadrul luptei împotriva terorismului. În acest context, Caucazul de Sud este un element-cheie al relaţiilor SUA-Rusia.

A doua remarcă are în vedere noul parteneriat strategic SUA-Rusia. Acest parteneriat i-a acordat preşedintelui, V. Putin, precizează analiştii, câmp larg de acţiune în aşa-numita “străinătate din apropiere”. În Caucaz, aceasta s-a materializat printr-o influenţă crescândă a pârghiilor economice şi militare ruseşti. Rusia şi-a sporit controlul asupra infrastructurii energetice a regiunii, menţine în Georgia două baze militare şi câte una în Azerbaidjan şi Armenia şi şi-a întărit semnificativ capacităţile navale în Marea Caspică.

În plus, regiunea se confruntă cu patru provocări fundamentale. În primul rând, zona se află într-o accentuată stare conflictuală, cunoscând numeroase probleme de natură economică, comercială şi de transport cauzate de această stare. În al doilea rând, o ameninţare semnificativă la adresa siguranţei naţionale o constituie corupţia. În regiune au mare influenţă aşa-numiţii “oameni puternici” (strongmen) care zădărnicesc reforma democratică. În al treilea rând, statele din zonă sunt slabe, cu alegeri controversate, ceea ce slăbeşte şi mai mult credibilitatea liderilor.

Conform aprecierii analiştilor, regiunea trebuie să depăşească perioada conducerii de către un singur om, de un singur partid, în care foştii lideri comunişti şi-au menţinut autoritatea fără a întâmpina opoziţie. În regiune s-a exercitat mult timp conducerea liderilor sovietici şi cu sprijinul unor reţele bazate pe complicitatea de clan – E. Şevarnadze în Georgia şi 
G. Aliyev în Azerbaidjan. Deşi în Armenia fenomenul nu a fost aşa de pronunţat, şi aici se resimt urmările politicilor pe bază de dominaţie de clan. 

Statele din regiunea caucaziană au încă multe obstacole de înfruntat pentru depăşirea urmelor trecutului autoritar. 

O altă provocare în zonă o reprezintă “schimbarea gărzii” cu noile generaţii de lideri politici. Democraţia armeană, spre deosebire de frământările regiunilor învecinate, continuă să se adâncească, Armenia fiind prima din regiune care a ales o nouă generaţie de lideri. În Azerbaidjan, drumul spre putere a fost asigurat dinainte, când G. Aliyev a demisionat şi a transferat puterea fiului său Ilham. Pentru Georgia, principalele provocări le constituie gestionarea relaţiilor cu Rusia, rezolvarea problemelor corupţiei, a sărăciei şi a separatismului.

Aşa după cum evidenţiază analiştii, fragilitatea echilibrului este puternic influenţată de raportul şi balanţa intereselor din planul relaţiilor SUA-Rusia, dar şi de opţiunile propriilor lideri privind securitatea şi stabilitatea.

2.4. Modificarea peisajului politic după alegerile din 2 noiembrie 2003

După controversatele alegeri parlamentare din 2 noiembrie 2003, mii de susţinători ai partidelor de opoziţie – în special din Mişcarea Naţională şi Democraţii Burjanadze – au cerut, într-o serie de proteste de amploare crescândă, ca guvernul să recunoască că alegerile au fost “aranjate” şi să admită victoria opoziţiei solicitând, în caz contrar, demisia preşedintelui E. Şervarnadze.

Rezultatele alegerilor au fost larg contestate, acestea situând pe prima şi a doua poziţie Blocul pro-guvernamental, respectiv un partid aliat, adevăratul câştigător al alegerilor, Mişcarea Naţională, figurând pe locul trei.

Lupta pentru mandatele în Parlamentul Georgiei nu era numai una pentru democraţie şi putere. Atât Rusia, cât şi SUA au interese strategice în zonă. Una din principalele probleme rămâne armonizarea intereselor ruseşti în regiune cu tendinţele de dezvoltare bazate pe norme occidentale de guvernare şi înfăptuire a reformelor economice.

Alegerile parlamentare din Georgia se anunţau controversate încă dinaintea votului propriu-zis. Partidele de opoziţie, dar şi populaţia, după consultarea listelor electorale, observaseră numeroase erori, omisiuni, incorectitudini de diverse naturi – de exemplu, date înscrise greşit, liste multiple, etc.

Acuzaţi de aceste nereguli erau ministrul de interne şi fosta Comisie Electorală Centrală (CEC). Liderii opoziţiei, reprezentanţii societăţii civile, cetăţenii care nu se regăseau pe liste, chiar preşedinta noii Comisii Electorale Centrale – Nana Devdariani – au susţinut vinovăţia unuia sau celor doi mai sus menţionaţi. Măsura luată înaintea alegerilor, de a se ţine cont de listele scrise de mână şi nu de cele computerizate, nu a făcut decât să sporească confuzia.

Partidele de opoziţie au sperat totuşi în obţinerea victoriei prin voinţa populară. Alegerile locale din 2001, când forţele de opoziţie câştigaseră 42 din cele 49 de mandate în Consiliul municipal din Tbilisi, justificau aceste speranţe.

Sondajele de opinie preelectorale indicau că partidul fostului ministru al justiţiei, Mihail Saakaşvili, Mişcarea Naţională, Democraţii – Burjanadze şi Partidul Laburist se aflau în fruntea opţiunilor electoratului cu câte 18-23% din voturi.

Blocurile Pentru o Nouă Georgie, al Renaşterii şi al Industriaşilor – toate sprijinindu-l pe E. Şevarnadze – erau creditate fiecare cu circa 10% din voturi.

Pe 29 octombrie 2003, E. Şevarnadze lua deja în considerare victoria opoziţiei, aşa după cum rezultă dintr-un interviu acordat ziariştilor. Cu patru zile înainte de alegeri, preşedintele Georgiei declara la televiziunea de stat că “fiecare cetăţean trebuie să voteze aşa cum îi dictează conştiinţa”.

În ziua alegerilor, dezordinea s-a făcut simţită. Unele centre de votare au deschis târziu, altele au închis devreme, listele au fost incomplete sau incorecte, existau liste multiple. După ce aşteptau ore în şir să voteze, alegătorii nu se regăseau pe liste. Neregulile semnalate au fost numeroase, cu grade diferite de gravitate.

Misiunea de observatori OSCE a subliniat că alegerile “nu au respectat un număr de angajamente OSCE şi alte standarde internaţionale”.

Şeful misiunii de observatori OSCE a declarat chiar că “alegerile nu au reuşit să sporească credibilitatea procesului electoral sau a celui democratic în Georgia”. Omologul acestuia în Consiliul Europei a adăugat că “populaţia este îndreptăţită la alegeri mai bine organizate”.

Principalul post independent de televiziune, pe baza rezultatelor exit-poll, a concluzionat că Mişcarea Naţională este învingătoare, cu 21% din voturi, alte 28% fiind obţinute de alte trei partide de opoziţie. Blocul pro-guvernamental şi cei doi aliaţi ai săi erau creditaţi împreună cu doar 25%. O organizaţie americană de supraveghere a alegerilor aprecia că opoziţia a câştigat peste 60% din voturi, faţă de numai 32% ale Blocului pro-guvernamental şi aliaţilor săi.

Regiunea Adjaria însă era apreciată de analişti ca “un bastion al fraudei electorale".

În zilele ce au urmat alegerilor, CEC a prezentat Blocul pro-guvernamental ca fiind câştigător, reuşind cu 1-2% mai mult decât Mişcarea Naţională. Cei din urmă au acuzat prezentarea de rezultate incorecte. Împreună cu Democraţii, au mobilizat susţinătorii lor pe străzi pentru a exercita presiuni asupra autorităţilor cu scopul de a recunoaşte victoria opoziţiei.

M. Saakaşvili a declarat: “dacă Şevarnadze vrea o revoluţie, atunci aşa ceva va avea”. N. Burjanadze a făcut apel la guvern să nu provoace poporul, iar Z. Zhvania a declarat că s-a creat “un front unit al rezistenţei”, precizând: “vom lupta până la capăt pentru a apăra decizia luată de întreaga Georgie”.

Întrucât cei trei lideri ai opoziţiei proveneau din rândurile partidului aflat la conducere, guvernul a încercat să prezinte protestele opoziţiei ca o luptă pentru putere, mai mult decât pentru principii democratice.

Deoarece principalele ministere şi-au manifestat hotărârea de a preveni dezordinile şi provocările, E. Şevarnadze a insistat că “alegerile reprezintă o nouă etapă în dezvoltarea democraţiei în Georgia” şi că actualii adversari politici “ştiau foarte bine că Şevarnadze nu va fi intimidat”.

În ajutorul poziţiei guvernului s-a dovedit faptul că alţi doi lideri ai opoziţiei nu au susţinut ideea protestelor de stradă – este vorba de liderul Partidului Noua Dreaptă şi a Partidului Laburist.

CEC a întârziat foarte mult prezentarea rezultatelor oficiale, permiţând speculaţii cu privire la o posibilă “negociere” pentru ca opoziţia să le accepte.

Pe 6 noiembrie 2003, a devenit clar că o asemenea “negociere” nu putea avea loc, urmare a “rezultatelor” prezentate de regiunea Adjaria, care veneau să susţină blocul pro-guvernamental.

Din punct de vedere politic, Georgia intrase într-o nouă fază de nesiguranţă. Liderii pro-guvernamentali făceau declaraţii ameninţătoare împotriva celor care atentau la “ordinea constituţională”. Adjaria a ameninţat cu mobilizarea armatei – introducând un amendament în Constituţia republicii autonome. Vizitele lui Abashidze la Baku şi Moscova au întărit temerile cu privire la strategia sa politică.

Guvernul a continuat însă seria contactelor cu M. Saakaşvili şi cu şeful ONG-ului georgian care a realizat numărătoarea în paralel a voturilor. Anumiţi lideri ai blocului pro-guvernamental au afirmat, totuşi, că “Mişcarea Naţională ar trebui să fie declarată învingătoare dacă acest lucru ar conduce la o ieşire din impas”.

S-a conturat “o jumătate de soluţie”: renumărarea voturilor. Cealaltă jumătate presupunea însă anularea “votului” din Adjaria. Guvernul nu a dorit însă o confruntare cu Abashidze. În Adjaria se află o bază militară a Rusiei, ceea ce accentua dificultatea situaţiei.

Analiştii au observat totuşi că Adjaria a fost doar un pretext şi nu un obstacol real.

Pe 20 noiembrie 2003, CEC a făcut publice rezultatele finale ale controversatelor alegeri din 2 noiembrie 2003. Conform acestor rezultate, Blocul pro-guvernamental Pentru o Nouă Georgie a obţinut 21% din voturi, iar aliatul său electoral, Blocul Renaşterii (“maşină electorală” a liderului local A. Abashidze) a obţinut 19% din voturi. Aceasta reprezintă 71 din cele 150 de mandate pe lista de partid. “Stilul sovietic” al alegerilor din Adjaria a înclinat hotărâtor balanţa în favoarea Blocului pro-guvernamental.

În timp ce guvernul pierdea tot mai mult sprijinul popular, 
E. Şevarnadze se încăpăţâna să nu ţină cont de revendicările opoziţiei, ameninţând că aceasta urmăreşte să distrugă Georgia, acuzând şi televiziunea de stat că nu acordă sprijin adecvat guvernului. Ca urmare, şeful televiziunii de stat a demisionat, iar oaspeţii TV criticau acum preşedintele în direct. Au urmat şi alte demisii. 

Sâmbătă, 22 noiembrie 2003, E. Şevarnadze a deschis lucrările nou alesului Parlament al ţării. Opoziţia a făcut apel la susţinătorii săi, aceştia ocupând străzile capitalei Tbilisi. 

Georgia a fost la acel sfârşit de săptămână scena unei revoluţii pacifiste, numită de unii “revoluţie de catifea”, de alţii “revoluţia trandafirilor” – întrucât M. Saakasvili a intrat în clădirea Parlamentului ţinând trandafiri în mână. Clădirea Parlamentului a fost luată cu asalt de mii de opozanţi. Nici poliţia, nici armata nu au încercat să intervină. Fără vărsare de sânge, regimul preşedintelui Şevarnadze s-a prăbuşit “ca un castel de cărţi de joc”, după trei săptămâni de manifestaţii organizate de opoziţie. E. Şevarnadze a fost criticat pentru escaladarea corupţiei şi îmbogăţirea celor din anturajul său, în timp ce ţara cunoaşte o profundă criză economică. El a fost un personaj important al scenei politice georgiene timp de aproape trei decenii şi reuşise să depăşească vicisitudinile, înfrângerea militară din Abhazia, în 1993, precum şi două tentative de asasinat, în 1995 şi în 1998.

După prăbuşirea URSS, fostul prim-secretar al Partidului Comunist din Georgia, revenise la putere în Georgia în martie 1992. Un timp a reuşit să stabilizeze ţara. În ciuda ajutorului financiar din SUA, situaţia a continuat să se deterioreze. Preşedintele E. Şevarnadze şi-a anunţat duminică 23 noiembrie 2003 demisia. În ajun, mulţimea ocupase principalele puncte din capitală pentru a protesta împotriva “trucării alegerilor”. Demisia preşedintelui E. Şevarnadze a intervenit după un efort de mediere al ministrului rus de externe, Igor Ivanov. “Rusia nu intervine în problemele interne ale Georgiei, dar este important ca procesul politic să se desfăşoare în cadrul constituţional”, a declarat Igor Ivanov la sosirea sa la Tbilisi.

Preşedinta Parlamentului, Nino Burjanadze, a fost numită în fruntea statului, conform prevederilor Constituţiei, până la următoarele alegeri. N. Burjanadze a accentuat că ţara este în pragul “colapsului economic”, subliniind că trebuie întreprinse “măsuri drastice” pentru a redresa situaţia. 

Purtătorul de cuvânt al Departamentului de Stat (SUA), R. Boucher, a exprimat disponibilitatea Statelor Unite de a “ajuta noua conducere să organizeze alegeri libere şi corecte”.

Secretarul de Stat, C. Powell, i-a mulţumit lui E. Şevarnadze pentru că a evitat ca această criză să se termine într-o “baie de sânge”. 

Prezent la Tbilisi, raportorul pentru Georgia al Adunării Parlamentare a Consiliului Europei a comentat: “aceasta aminteşte Praga din 1989”. 

Alegerile prezidenţiale anticipate au fost stabilite pentru 4 ianuarie 2004. La aceste alegeri au fost prezenţi peste 600 de observatori care au supravegheat corecta desfăşurare a alegerilor. Aceştia reprezentau OSCE, CIS şi ONG-uri din Georgia.

În cursa pentru obţinerea funcţiei supreme în stat s-au înscris iniţial 6 candidaţi – unul s-a retras în ultimul moment -, dar numai Mihail Saakaşvili avea şanse reale de reuşită. Singurul impediment îl putea reprezenta absenteismul. Comisia Electorală Centrală a declarat valabile alegerile din 4 ianuarie 2004, depăşindu-se limita de 50% impusă de Codul electoral. Conform preşedintelui CEC, au votat 1,9 milioane de persoane – din cei 2,2 milioane înregistraţi.

Mihail Saakaşvili a câştigat detaşat alegerile prezidenţiale (conform rezultatelor oficiale prezentate de CEC, pe 15.01.2004, obţinând 96,25% din voturi). În faţa sa stau însă multe şi dificile probleme de rezolvat cum ar fi: corupţia, situaţia economică în pragul colapsului, având drept consecinţă sărăcia, separatismul manifest în anumite regiuni.

“Ştiu că preiau o povară foarte grea” – declara Mihail Saakaşvili –, “dar, dacă muncim, putem fi o ţară prosperă şi dovedim că putem trăi într-o ţară normală din lume”.

Mihail Saakaşvili nu moşteneşte însă o ţară prosperă şi normală. Este o ţară a cărei trezorerie este goală, în capitală sunt foarte mulţi refugiaţi, există mari restanţe în plata salariilor, pensiile reprezintă 0,25 USD/zi, plaga corupţiei este extrem de răspândită, iar problema separatismului nu poate fi ignorată.

Cu o poziţie strategică, pe calea de tranzit a ţiţeiului şi gazelor spre Occident, Georgia a fost un aliat al Vestului. Mihail Saakaşvili a promis continuarea politicii pro-occidentale, în acelaşi timp cu îmbunătăţirea relaţiilor cu Rusia. De asemenea, a promis să atace corupţia şi s-a pronunţat pentru soluţii înţelepte în problema separatistă.

Analiştii, ca şi aliaţii săi, au subliniat însă că prima problemă pe care Saakaşvili o are de rezolvat este “tranziţia de la demonstraţia de stradă la omul de stat”.

Făcând această observaţie, analiştii scenei politice georgiene au în vedere faptul că, deşi Şevarnadze era cunoscut în Occident pentru contribuţia la încheierea războiului rece – în calitate de ministru de externe în timpul lui Mihail Gorbaciov –, E. Şevarnadze, în ciuda faptului că era un politician abil, nu a reuşit să împiedice declinul Georgiei, pe diverse planuri, în timpul preşedinţiei sale.

Mihail Saakaşvili, format la Universitatea George Washington şi Columbia Law School, a fost ministru al justiţiei în timpul preşedinţiei lui E. Şevarnadze, funcţie din care ulterior a demisionat.

Conform celor precizate de preşedinta Parlamentului, viitoarele alegeri parlamentare vor avea loc pe 7 martie 2004.

Dacă “revoluţia de catifea” a antrenat răsturnarea de la putere a lui E. Şevarnadze, ea a deschis şi calea unui sporit dinamism politic în republica caucaziană afectată de corupţie, de un nivel galopant al infracţionalităţii şi victimă a unei economii în declin, apreciază analiştii. Revoluţia va determina modificări de configuraţie pe harta intereselor marilor puteri care se luptă pentru obţinerea unei mai mari influenţe în zona strategică a acestei porţi spre Asia Centrală.

 

 

Anexa 1

Mihail Saakaşvili - Fişă biografică

Născut pe 21 decembrie 1967, Mihail Saakaşvili este absolvent al Facultăţii de Drept Internaţional al Universităţii de Stat din Kiev (Ucraina), din anul 1992. În anul 1994 a obţinut diploma Universităţii Columbia din SUA, iar în anul 1994 titlul de doctor în drept la Universitatea George Washington. În anul 1995 a obţinut o diplomă de la Institutul Internaţional pentru Drepturile Omului din Strasbourg (Franţa). Vorbeşte fluent mai multe limbi străine (engleza, franceza, rusa, ucrainiana).

Pe vremea când lucra la o firmă de consultanţă juridică din SUA, Mihail Saakaşvili fost contactat de Z. Zhvania care urmărea – la cererea preşedintelui E. Şevarnadze – recrutarea unor tineri georgieni capabili pentru a intra în politică. La scrutinul din 1995, a participat alături de 
Z. Zhvania la alegeri, câştigând pe listele Uniunii Cetăţenilor din Georgia (partidul pro-prezidenţial) mandate în Parlament.

Mihail Saakaşvili s-a afirmat ca preşedinte al comisiei parlamentare însărcinate cu elaborarea unui nou Cod electoral. Sondajele de opinie îl plasau pe locul doi ca popularitate, după E. Şevarnadze. În 1997, a fost desemnat “omul anului”, iar în ianuarie 2000, Saakaşvili a fost numit vicepreşedinte al Adunării Parlamentare a Consiliului Europei.

Pe 12 octombrie 2000, a devenit ministru de justiţie, iniţiind reforme importante în dreptul penal şi sistemul penitenciar, dobândind stima observatorilor internaţionali şi a activiştilor pentru drepturile omului. La jumătatea anului 2001, a intrat într-o controversă majoră cu ministrul economiei şi cu şeful poliţiei din Tbilisi, pe care i-a acuzat de corupţie.

Mihail Saakaşvili a demisionat în septembrie 2001, declarând că plaga corupţiei a atins “zone întinse ale guvernării”.

După demisia din guvern şi din Uniunea Cetăţenilor din Georgia, Mihail Saakaşvili a fondat Mişcarea Naţională Unită, în octombrie 2001, punct de convergenţă a georgienilor reformişti. S-a aliat cu Democraţii Uniţi şi a fost ales primar în Tbilisi, ceea ce i-a asigurat o platformă puternică pentru criticarea guvernului.

La alegerile din 2 noiembrie 2003, care au fost puternic contestate, Mihail Saakaşvili a afirmat că victoria i-a fost “confiscată” şi a chemat georgienii la demonstraţii şi la “nesupunere civică neviolentă”. Şi-a unit forţele cu alte grupuri de opoziţie, solicitând reluarea alegerilor. A urmat “revoluţia de catifea” şi demisia preşedintelui E. Şevarnadze. La alegerile prezidenţiale anticipate, organizate pe 4 ianuarie 2004, Mihail Saakaşvili a câştigat alegerile cu majoritate covârşitoare.

Anexa 2

Georgia

 

Repartizarea populaţiei în unităţile administrativ-teritoriale

	Regiunea
	Suprafaţă

(km2)
	Număr de locuitori
	Densitatea populaţiei (pe km2)

	Kakheti
	11400
	447900
	39,3

	Shida Kartli
	4800
	363100
	75,6

	Kvemo Kartli
	6400
	586700
	91,7

	Mtskheta-Mtianeti
	6800
	138800
	20,4

	Samtskhe-Javakheti
	6400
	234900
	36,7

	Imereti 
	6600
	796600
	120,7

	Guria
	2000
	160600
	80,3

	Samegrelo şi Zemo Svanet
	7400
	432600
	58,5

	Racha-Lechkumi şi Kvemo Svaneti
	4900
	55000
	11,2

	Adjaria 
	2900
	396400
	136,7

	Abhazia 
	8600
	516600
	60,1

	Tskinvali
	1300
	0
	0,0

	Total 
	69500
	5400700
	77,7


 

Distribuţia populaţiei în funcţie de naţionalitate

	Naţionalitate
	Populaţie
	%

	Georgieni 
	3787400
	70,13

	Ruşi 
	341200
	6,32

	Din Osetia 
	164100
	3,04

	Abhazi
	95900
	1,78

	Kurzi 
	33300
	0,62

	Armeni 
	437200
	8,10

	Evrei 
	24800
	0,46

	Azeri 
	307600
	5,7

	Ucrainieni 
	52400
	0,97

	Greci 
	100300
	1,86

	Alţii 
	56500
	1,05

	Total 
	5400700
	100,00


Anexa 3

Principalele momente ale conflictelor din Georgia 

în perioada 1936-1996

Abhazia

	1937
	Abhazia dobândeşte statutul de republică autonomă în cadrul R.S.S. Gruzine

	1989
	Primele ciocniri cu caracter naţionalist, la Sukhumi

	1992, 23.07
	Votarea, de către deputaţii de la Sukhumi, a suveranităţii Abhaziei

	1992,

august 
	Abhazia îşi proclamă independenţa. Încep confruntările cu forţele guvernamentale georgiene

	16.09
	La Adler, în Gruzia, se încheie un nou acord de încetare a focului 

	25.09
	Parlamentul de la Moscova condamnă oficial Gruzia, cerându-i să-şi retragă trupele din Abhazia

	09.10
	În condiţiile reizbucnirii luptelor în Abhazia, Consiliul de Securitatea al ONU hotărăşte trimiterea unei misiuni de observatori în Georgia pentru examinarea modalităţilor de participare la respectarea acordurilor de încetare a focului

	19.11
	La Sukhumi se încheie un nou acord de încetare a focului, încălcat după puţin timp

	18.12
	Parlamentul de la Tbilisi condamnă oficial implicarea Rusiei în conflictul din Abhazia şi cere părăsirea imediată a zonei de conflict de către trupele ruse

	1993

27.09
	Separatiştii abhazi preiau controlul asupra capitalei Sukhumi, forţând trupele georgiene să se retragă din Ahbazia

	30.11
	Demararea convorbirilor de pace georgiano-abhaze la Geneva, încununate de adoptarea, la 1 decembrie 1993, a unui acord de principiu între părţi

	1994

17.01
	Consiliul de Securitate al ONU propune trimiterea unei misiuni permanente de observatori în Georgia (MONUG)

	10.02
	Parlamentul de la Sukhumi proclamă oficial separarea Abhaziei de Georgia

	03.04
	La Moscova, reprezentanţii guvernului de la Tbilisi şi cei ai rebelilor abhazi au semnat un acord re reglementare a conflictului, mediat de Rusia, ONU şi OSCE

	17.04
	O rezoluţie a Parlamentului de Tbilisi privind statutul Abhaziei îi conferă acesteia prerogative largi, în baza principiilor unei structuri federale

	14.05
	Părţile implicate în conflict cad de acord asupra staţionării unei forţe de pace în Abhazia, forţă compusă din circa 3 000 militari ruşi

	1996

23.11-

07.12
	Alegeri legislative în Abhazia

Mai multe runde de negocieri privind soluţionarea problemei abhaze şi încheierea unei păci durabile, desfăşurate până în prezent la Moscova, s-au încheiat fără rezultat


Osetia

	1936
	Osetia de Sud dobândeşte statutul de regiune autonomă în cadrul R.S.S. Gruzine

	1989
	Sovietul Deputaţilor Poporului proclamă republica Democratică Osetină de Sud, în componenţa U.R.S.S.

	1990
	Alegeri în Osetia de Sud, urmate de instalarea unui parlament propriu. Autorităţile georgiene anulează statutul de republică autonomă a Osetiei de Sud

	1991

28.11
	Osetia de Sud îşi proclamă unilateral independenţa în cadrul Georgiei, devenită independentă în aprilie acelaşi ani. Sovietul Deputaţilor Poporului din capitala Osetiei de Sud, Thinvali, proclamă starea de necesitate pe întreg teritoriul republicii

	1992

19.01
	Consultată în cadrul unui referendum, majoritatea populaţiei Osetiei de Sud se pronunţă în favoarea suveranităţii republicii şi alipirii la Rusia

	24.06
	Preşedintele rus, Boris Elţin, şi şeful statului georgian, Eduard Şevarnadze, semnează la Moscova un acord de încetare a focului în Osetia de Sud. Se constituie o comisie cvadripartită de reglementare a situaţiei din republică, compusă din reprezentanţi ai Rusiei, Gruziei, Osetiei de Nord şi Osetiei de Sud

	1992 iulie
	Desfăşurarea unei forţe de pace comune, cu un efectiv de 1 500 militari, având rolul de a supraveghea un coridor de 15 km între părţile aflate în conflict

	1996

11.11
	Alegeri prezidenţiale în Osetia de Sud. Liudvig Cibirov este ales preşedinte al republicii

